#  **«Академик Е.А.Букетов атындағы**

# **№52 жалпы білім беретін орта мектебі» КММ**

# **Қазақ тілі мен әдебиет пәні мұғалімі**

# **Байжанова Марал Манатовна**

***Білім сапасын арттыруға бағытталған***

***әдіс-тәсілдер***

**Біз даналықты үш жолмен үйренеміз:**

**Ойлану – ең ізгі жол;**

**Еліктеу – ең жеңіл жол;**

**Тәжірибе жолы – ең ауыр жол.**

 **Бенедикт Спиноза**

***Білім сапасын арттыруға бағытталған***

***әдіс-тәсілдер***

Бүгінгі таңда қазақстандық білім беру жүйесінің алдында білім сапасының бәсекелестігін арттыру, шынайы өмірлік кезеңдерге бейімдендіру мәселелері тұр, өйткені адам қоғамда түрлі өмірлік мәселелерге байланысты дұрыс шешімдер қабылдау үшін жоғары кәсіптілік пен интеллектуалдық әрекеттерді қажет ететін жағдайларда заман талабына сай өмір сүріп, қызмет етуде. Осыған байланысты еліміздің оқушыларына сапалы білім мен саналы тәрбие беру, тұлғаның заман талабы мен ағымына сай қалыптасуына ықпал ету екендігін бәріміз білеміз. Сол мақсатқа жету үшін не істеу керек?

«Сабақ беру – үйреншікті жай шеберлік емес, ол – үнемі жаңадан жаңаны табатын өнер» деген, Жүсіпбек Аймауытов айтқандай ұстаздан жаңашылдықты қажет етеді.

Орыс мектептерінде қазақ тілін үйрету, лексикалық, грамматикалық тапсырмаларды меңгерту қазіргі таңның мәселесі сонымен қатар бұл өте күрделі жұмыс.

Сабақты дұрыс ұйымдастыру жолының шешімі – оқытуда әдіс–тәсілдерді кеңінен пайдалану. Білім беруде қолданылатын тәсілдердің түрлері көп.

***Түсіндіру әдісі*** жаңа тақырыпты баяндау кезінде қолданады. Оқушылардың кейбіреуі тақырыпты түсінбей қалса, оқушының мұқият тыңдамағаны, егер сынып толық түсінбей қалса, мұғалімнің түсіндіруінің жеткіліксіздігі. Мұндай жағдайда мұғалім түсіндіру тәсілінің ең қолайлысын іздеуге тиісті. Түсіндіру тәсілі деп аталғанымен, мұнда түрлі тәсілдер, қатыса береді. Сондықтан түсіндіру кезінде қажетіне қарай баяндау, салыстыру, ойландыру, көрнекі құрал, техникалық құралдар, суреттер т.б. қолданыла береді.

Түсіндіру тәсілін қолданудың да өзіндік ерекшелігі бар: мұғалімнің түсіндіру кезінде сөзі анық, нақтылы болуы керек, түсіндіру тәсілі көп сөзді, ұзаққа созылуды қаламайды. Мұғалім оқушының жасына, біліміне қарай қажетті басқа да тәсілдерді таңдай білуі керек. Түсіндіру кезінде мәселені басқа мысалдармен салыстыру көп жағдайда жақсы нәтиже береді.

***Оқушыны ойландыру әдісі*** Проблемалық әдіс деп те аталады. Ойландыру әдісі оқушыға сұрақ қойып, жауап алудан басталып, жаттығу жұмысын орындату, түрлі тілдік тапсырмаларды орындату, әңгімелесу, мақал-мәтелдердің мағынасын түсіну сияқты, оқушымен жасалатын түрлі жұмыстардың бәріне де қатысады. Тек ол әр жұмыстың түріне, оқушының жас ерекшелігіне қарай, білім деңгейіне қарай түрлі дәрежеде қатысады.

Ойландыру әдісін қолданғанда, мұғалім оқушының мүмкіндігін, қолынан келетін, келмейтінін есепке алу керек. Мұғалім өз жетелеуімен оқушыны дұрыс шешімге келтіре алатынын аңғарса, ол жағдайда бұл әдісті қолдануға болады. Керісінше жағдайда ойландыру әдісін қолданбаған жөн. Мұғалім баяндау барысында сыныпқа жалпы сұрақ қойып, жауап алудан гөрі оқушы назарын өзіне тарту үшін де, ойландыру әдісін қолданған жөн. Ойландыру тәсілі оқушыға сұрақ қойып, жауап алудан бастап, жаттығу жұмысын, түрлі тілдік тапсырмаларды орындату, мазмұндама, шығарма жаздырту, әңгімелесу сияқты оқушымен жасалатын түрлі жұмыстардың бәріне де қатысады.

***Жалқылау, жалпылау әдістері*** Жалқылау, жалпылау әдістері *индукция,* *дедукция* деген атпен белгілі. Қазақ тілі әдістемесінде жалқылау, жалпылау әдіс деген терминді тұңғыш рет ғылыми негізінде көтерген А.Байтұрсынов болып саналады. Жалқылау әдісі - жалпылау әдіске қарсы әдіс. Жалпылаудың асылы ұсақтан ірілеу болса, жалқылаудың асылы – іріден ұсақтату. Оқушыға бір мәселені мұғалім түрліше түсіндіреді. Кейде жалпы ережені айтып алып, оның ішкі тармақтары мен түрлерін түсіндіреді. Мысалы: жіктік жалғаудың не екенін айтып, оның әр жағының қосымшасын түсіндіруге болады. Мұны басқаша айтқанда жалпыдан жалқыға көшу дейміз. Осы жіктік жалғауының әр жағын түсіндіруден бастап, соңында олардың бәрі де жіктік жалғау деп қорытатын болса, ол-жалпылау әдісіне жатады.

***Әңгімелесу әдісі*** кейде сұрақ-жауап әдісі деп те атайды. Сабақтың барлық түрінде қолданылады. Жаңа сабақ, қайталау, оқушының білімін тексеру, анықтау, қазақша сөйлесуге үйрету, сөйлеу дағдысын қалыптастыру мақсатында қандай жағдайда болсын, ол белгілі тақырып төңірегінде болуы тиіс.

***Еліктеу әдісі***  Екінші тілді оқытуда еліктеу әдісінің өзіндік белгілі орны бар. Ол оқушының естігенін дәл қайталай білуін қалыптастыруға бағытталған. Оқытудың алғашқы сатысында көп қолданылады. Айталық қазақ тіліне тән дыбыстарды дұрыс айтқызып жаттықтыру үшін, оқушы мұғалімнен естіп, соған еліктеп үйрену керек. Мәтінді оқушыға оқытуда еліктеу әдісін қолданады. Алдымен текстің дұрыс оқыту үлгісін, өзі оқып көрсетеді. Қосымшалардың қолданылуына байланысты, сөйлемнің белгілі үлгісі бойынша сөйлем құрау т.с.с.

***Жаттықтыру әдісі*** Жатықтыру әдісінсіз екінші тілді үйрету мүмкін емес. Жаттықтыру – тілді үйренудің барлық сатысында, әр сабақта, жұмыстың барлық түрлерімен байланысты өте кең дәрежеде қолданылатын белсенді тәсіл. Жаттықтыру тәсілі оқушының тілдік материалды қолдануын әдетке айналдыруды көздейді. Ол үшін оқушы үйренген сөздік қорын ұтымды пайдаланып, оны сөйлеуде қолданудың амал-тәсілдерін берік меңгеруі керек. Ал сөйлеуге оқушының ұзақ, жиі жаттықтыру арқылы ғана іске асады.

 ***«Оқу мен жазуды сын тұрғысынан ойлауды дамыту»*** бағдарламасының стратегияларын сабақта қолдану барысында көрсеткен нәтиже: оқушының оқуға қызығушылығы артады, іскерлік дағдысы, ойлау белсенділігі, тапқырлығы, өзіне деген сенімі қалыптасады, пікір таластыра білуді, ойын жүйелі түрде жеткізуді үйренеді. Баланың жеке қасиеттерін ашу арқылы тәрбиелей отырып, танымдық күшін қалыптастыру және оқушының шығармашылық қабілетін дамытуда:

***Венн диаграммасы***. Бір-бірімен айқасқан екі шеңбердің екі жағына салыстыруға берілетін объектілердің сипаттамалары жазылады. Ал айқасқан жерге екеуіне ортақ сипаттар тізіледі. Салыстыруға арналған тапсырмаларды осы диаграммаға салып, оқушылар қызыға толтырады, яғни салыстыру сияқты күрделі ойлау операциясын меңгереді.

***Ассоцациямен жұмыс.*** Оқушылардың сыни тұрғыдан ойлауын қалыптастыруға бағытталған оқыту – ол өз бетінше шығармашылық тұрғыдан ойлай алатын жеке тұлғаны қалыптастыруға бағытталған оқыту. Бұл тіл үйренушінің шығармашылық қабілетін дамытып, алған білімін шынайы өмірде қолдана алуға мүмкіндік туғызады.

***«Mind Map»*** тәсіліне қысқаша тоқтала кетер болсам, аталған тәсілді шетелдік ғалым Т.Бузан ұсынады. Тәсілді басқаша ойды, әңгімені жазып алу техникасы деп атауға болады. Жазу өте жылдам өтеді және оның өзінше құндылықтары бар. Алдымен сөз, ой, мәселе туындайды. Одан кейін қағазда көрсетілуге тиісті ойлар туындайды және олар шектелмейді. Жұмысты жеке және топта жасауға болады. Көп ойды бір уақытта мида сақтау психофизиологиялық тұрғыдан мүмкін емес. Сол себептен ойды көрініс ретінде көрсету келесі ерекшеліктерімен айқындалады:

* негізгі ой анық көрініске ие бола алады;
* көптеген ұғым, элементтер жеңіл танылып, олардың өзара байланыстары көрінеді;
* ассоциациятивтік ойлау дамытылып, қайталау тез және тиімді түрде өтеді

***«Авторға сұрақ қою»*** стратегиясы. Осы қалыпта авторға, топтағы жолдасына, оқытушыға хат жазу тиімді болар. Сол сияқты таныс стратегияларды түрлендіріп жіберуге болады мысалы, Елес құшағында тәсілінде оқушылардың фантазиясын сұрақтар арқылы бір проблемаға бағыттауға болады: «Партаға жатып, барлық проблемалардан арылып, тек бүгінгі сабаққа ниеттеліңіздер. Тақырып бойынша Сізді ерекше толғандырған бір сұрақты таңдап алыңыз. Ол туралы не жазасыз? Жазудың формасы қандай болмақ? Проблеманы қалайша айқындайсыз? Оны шешудің жоларын қарастырыңыз. Шешім Сіздің өміріңізде қолданыс табады деп ойлайсыз ба?

***Миға шабуыл стратегиясы*** – бұл ұжымдық талқылау, мәселенің шешімін іздеуде қолданылатын тиімді әдіс. Қандайда бір проблеманы әр мүшенің пікірін еркін тыңдау арқылы шешу. Бұл әдіс жеке тұлғаны қалыптастырудағы маңызды әдістердің бірі. Миға шабуыл стратегиясының өзіндік ережесін сақтап, дұрыс пайдаланса оқушының стандартты емес шығармашыл ойлауын жақсы дамытады. Миға шабуыл стратегиясының қағидасы қиын емес. Мұғалім топ құрады да, қандай да бір проблеманың шешімін табуды өтінесіз (айтасыз). Барлық оқушылар өз пікірлерін айта бастағанда, ешкім оның ойын бөліп, өз пікірін айта алмайды және бағаланбайды. Іс –тәжірибеден байқағанда бірнеше минут ішінде көптеген пікірлер яғни шешімдер табуға болады. Бұл жерде пікірдің көптігі мақсат емес, ол тек нақты саналы шешім қабылдауға негіз болады. Қағидасы: - Ұсынылған пікір бағаланбайды, сыналмайды. - Жұмыс пікірдің сапасына емес санына бағытталған (неғұрлым пікір көп болса, соғұрлым нақты шешім қабылдауға таңдау болады). – Барлық пікірлер «бір ауыз сөзбен» жазылып отырғаны жақсы. – Белгіленген уақыт сақталуы тиіс.

Қорыта келгенде осы тәсілдерді қолдану нәтижесі:

* Оқушы тұлғасының танымдық қабілеттерін дамытуға;
* Оқуға жағымды қызығушылық қалыптастыруға;
* Белсенді сөздік қорын, ауызша және жазбаша тілін ұстартуға;
* Оқушылардың интеллектуалды және шығармашылық потенциалын дамытуға бағытталады.
* Пайдаланған әдебиеттер:

 1.Артықова Т.М. Қыстаубаева Ж. Қазақ тілі . Оқыту әдістемесі.А:, 2005 ж.

 2.Бақзыбекова.Н. Саралап деңгейлеп оқыту технологиясы арқылы оқушылардың білім деңгейін арттыру.-А: Қазақ тілі, №4, 2007.16б.

3.Қуанышбаева А.Жаңа технологиялық әдіс-тәсілдерді пайдалану.А: Қазақ тілі: Әдістеме. Республикалық ғылыми-әдістемелік журнал, №2,2004. 47 б.

5.Оралбаева Н. Жақсылықова Қ. Орыс тіліндегі мектептерде қазақ тілін оқыту әдістемесі, А: 1996 жыл.